"I mani""Hi mina malume!""Hi wena malume mani""Malume, ndzi pfuleleni! Hi mina Misaveni!"Malume wa yena Bila a pfula rivanti, Misaveni xi swi vona xikan'we leswaku a a khomile xigombo."Oh, hi wena mufana!""Ina, hi mina malume!""Swi lo yini vusiku lebyi""Manana va wile!""Va wile""Ina! A va pfuki!""U vula ku pfuka hansi kumbe ku vabya""A va pfuki ehansi. Va lo whi!"Malume wa xijahatana a nghena endlwini. Xi twa a vulavula na malume wa xona wa xisati. A xi nga swi twi leswi a va vulavula swona kambe a swi ri rivaleni."A hi fambe!" ku vula malume wa xijahatana. Vo rhangisana ndlela. Malume wa xona a a ba magoza. Ni leswaku xi kona endzhaku ka yena wonge a a nga swi voni. A va famba va lo whi! Va ngirimela kunene. Movha wa moxari wo ta wu tile. Wona a wu ri ku tlhandlukeni loko vona va rhelela. Kambe xijahatana a xi twa xi sirhelelekile. Malume wa xona a a ri xihontlovila. Vamoxari a va nga ta ringeta mathayithayi. Hambi endzeni ka bokisi bokisini ra vafi a a nga ta tala ku ringana. Loko Misaveni a xi hlanganile na yena le xinambyanini xi nga n'wi tivi a xi ta ehleketa leswaku a ku ri yena mphogori wa kona. Hambileswi xi nga ti tiveki kahle tinxaka ta swilo leswi va nge swi kumeka exinambyanini na vusiku, xo ringana na malume wa yena a ku nga ta va ku ri xidajana. Wonge xidajana i xintsongo. Xo ringana na malume wa yena a ku ta va ku ri daji, dyidaji kumbe madyidaji. Misaveni xi n'wayitela loko xi tsundzuka vukulu na vutsongo eka dyondzo ya ririmi. Xi tsundzuka na leswaku mundzuku a xi ta tsala xikambelo xa vuxika. Timbilu ta xona ti handzuka. Hambi mana wa xona a a ri njhani le kaya. Leswi xi nga n'wi vonisa swona a swi xi tsemile nhlana?